Vermeende stropers in Krugerwildtuin gevang | Netwerk24
Vermeende stropers in Krugerwildtuin gevang
Deur Andrea Küsel 10 Februarie 2019 20:28
Twee vermeende stropers is Saterdagaand in die Krugerwildtuin vasgetrek.
Die inhegtenisname kom nadat 'n vliegtuig wat die vermeende wildstropers agternagesit het in dié park neergestort het.
Sanparke het vroeër in 'n verklaring gesê die vastevlerkvliegtuig, 'n Foxbat Bantam, was op 'n teenstroop-operasie toe die ongeluk gebeur het.
Isaac Phaahla, woordvoerder van die Krugerwildtuin, het Sondagmiddag bevestig die twee vermeende stropers is gevang deur veldwagters wat die soektog ná die vliegongeluk voortgesit het.
Hy sê die verdagtes sal so gou moontlik in die plaaslike landdroshof verskyn.
Phaahla het bevestig die vlieënier wat in die ongeluk betrokke was, is Stephen Whitfield, 'n plaaslike streeksveldwagter.
'n Plaaslike dokter in Skukuza het Whitfield kort ná die ongeluk ondersoek waarna hy na die Nelspruit Mediclinic geneem is vir verdere hulp.
"Ek het vroeër vanmiddag (Sondag) met hom gepraat. Hy het 'n stywe nek en 'n paar steke, maar verder gaan dit goed met hom."
Volgens Phaahla is die oorsaak van die vliegongeluk nog nie bekend nie.
"Ons het die Burgerlugvaartowerheid van die voorval in kennis gestel en hulle sal dit ondersoek, waarna hulle 'n verslag aan ons sal voorlê."
Glenn Phillips, uitvoerende bestuurder van die Krugerwildtuin, het vroeër gesê hy is verlig dat niemand in die voorval dood is nie.
"Ons is dankbaar dat die vlieënier oënskynlik oukei is. Ons sal ondersteuning aan hom verskaf om deur die traumatiese ervaring te kom. Ons gebede is met hom en sy familie en ons wens hom 'n vinnige herstel toe."